33. schôdza NR SR - 2.deň - B. popoludní
Dátum: 2025-03-26
Poslanec: Žiga, Peter (SMER - SD)
Druh vystúpenia: Vystúpenie v rozprave

96. Vážené panie poslankyne, vážení páni poslanci, ešte kým prejdeme k bloku hlasovania, našli sa okuliare, asi predpokladám niekto zo spravodajcov alebo z predkladateľov si zabudol. Ak postrádate, sú na mojom stole. Teraz pristúpime a budeme pokračovať v prerušenom rokovaní. Pristúpime k hlasovaniu v prvom čítaní o vládnom návrhu zákona, ktorým sa mení a dopĺňa zákon č. 579/2004 Z. z. o záchrannej zdravotnej službe, tlač 772. Pán poslanec Dubéci, dávam vám po tomto hlasovaní priestor s procedurálnym návrhom. Pán poslanec Slyško je spravodajcom, ktorého určil navrhnutý gestorský výbor pre zdravotníctvo, prosím ho, aby hlasovanie uvádzal. (Hlasovanie v prvom čítaní o vládnom návrhu zákona, ktorým sa mení a dopĺňa zákon č. 579/2004 Z. z. o záchrannej zdravotnej službe a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony , tlač 772.) Slyško, Peter, poslanec NR SR Ďakujem, pán predsedajúci. Pán predsedajúci, v rozprave vystúpili štyria poslanci. Prosím, pán predsedajúci, aby ste dali hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní. Žiga, Peter, podpredseda NR SR Prosím, prezentujme sa a hlasujme. (Hlasovanie.) 143 prítomných, 100 za, 43 sa zdržalo. Konštatujem, že Národná rada sa uzniesla, že tento návrh zákona prerokuje v druhom čítaní . Teraz pristúpime k hlasovaniu o pridelení návrhu výborom a o určení gestorského výboru, ako aj lehoty na jeho prerokovanie. Nech sa páči, pán spravodajca. Slyško, Peter, poslanec NR SR Pán predsedajúci, prosím, dajte hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre zdravotníctvo. Ďalej, aby za gestorský výbor určila hlasovaním Výbor Národnej rady pre zdravotníctvo a aby predmetný návrh zákona výbory prerokovali v termíne ihneď. Žiga, Peter, podpredseda NR SR Prosím, prezentujme sa a hlasujme. (Hlasovanie.) 144 prítomných, 99 za, 4 proti, 41 sa zdržalo. Konštatujem, že sme aj tento návrh schválili. Keďže sme odhlasovali v prvom čítaní návrh zákona, o ktorom rokujeme v skrátenom legislatívnom konaní, chcem vás požiadať o odsúhlasenie termínu jeho prerokovania v druhom čítaní. Navrhujem, aby sme tento návrh zákona, tlač 772, prerokovali zajtra, teda vo štvrtok 27. marca, po tlači 732, to znamená po tlači pána ministra školstva, ktorý ide termínovane o deviatej hodine ráno. Po jeho bode by sme rokovali o tomto bode programu. Je všeobecný súhlas? (Nesúhlasná reakcia pléna.) Prosím, prezentujme sa a hlasujme. (Hlasovanie.) 141 prítomných, 126 za, 14 sa zdržalo, 1 nehlasoval. Tento môj návrh na určenie termínu sme schválili. Zároveň chcem, samozrejme, požiadať aj predsedov príslušných výborov, aby zvolali schôdze výborov tak, aby sme mohli o návrhu zákona v druhom čítaní rokovať na schôdzi Národnej rady, tak ako sme si určili. Budeme pokračovať hlasovaním v prvom čítaní o vládnom návrhu zákona o psychologickej činnosti, tlač 730, bod 12 schváleného programu, ale sľúbil som ešte predtým pánovi poslancovi Dubécimu, aby mohol vystúpiť s procedurálnym návrhom. Nech sa páči, pán poslanec.